दिलीप साहब हैं मेरे आदर्श : अमिताभ  
दिलीप कुमार के 89वें जन्मदिन पर अमिताभ ने लिखा, वह मुझसे 20 साल बड़े हैं, लेकिन पेशे में मुझसे 2,000 साल आगे हैं।
अमिताभ बच्चन बहुतों के आदर्श हैं, लेकिन उनके आदर्श दिलीप कुमार हैं। दिलीप कुमार के 89वें जन्मदिन पर उन्होंने उनके बेहतर स्वास्थ्य तथा लम्बी उम्र के लिए शुभकामना दी। अपने ब्लॉग पर अमिताभ ने लिखा, 11 दिसम्बर को वह 89 साल के हो जाएंगे। जन्म के लिहाज से वह मुझसे 20 साल बड़े होंगे। लेकिन पेशे में मुझसे 2000 साल आगे हैं। वह मेरे आदर्श हैं और तब से हैं जब से मैने उनका काम पहली बार देखा। उन्होंने लिखा, उनसे सिर्फ मुझे प्रेरणा नहीं मिली, बल्कि मैं पूरे यकीन के साथ कह सकता हूं कि उन्होंने उन हजारों लोगों को प्रेरित किया, जिन्होंने कभी सिनेमा जगत में आने और कैमरा का सामना करने की बात सोची। दिलीप कुमार ने 1944 में फिल्म 'ज्वार भाटा' से शुरुआत की थी। उनका नाम शुरुआती नाम यूसुफ खान था। इस फिल्म के बाद देविका रानी ने उन्हें दिलीप कुमार नाम दिया। उनकी पहली फिल्म ने हालांकि लोगों का ध्यान नहीं आकर्षित किया। लेकिन फिल्म 'अमर', 'मधुमति', 'देवदास', 'मेला', 'शहीद', 'लीडर', 'तराना', 'दाग', 'नया दौर' और 'मुगल-ए-आजम' ने उन्हें बॉलीवुड के महान अभिनेताओं की कतार में ला खड़ा किया।